b'\n_START_ARTICLE_\nMaidstone\n_START_SECTION_\nLocalitzaci\xc3\xb3\n_START_PARAGRAPH_\nLa ciutat est\xc3\xa0 a sis milles d\'on el riu Medway, havent agafat la direcci\xc3\xb3 oest-est, s\'uneix als rius Teise i Beult, i canvia de direcci\xc3\xb3 cap al nord. El riu divideix en dues parts una zona de gres verd\xc3\xb3s de forma que Maidsotne queda en un espai entre dos pujols, i el centre de la ciutat ocupa el pujol de la part oriental. En l\'extrem m\xc3\xa9s allunyat i una mica m\xc3\xa9s elevat est\xc3\xa0 una zona del terme anomenada Penenden Heath._NEWLINE_El riu Len conflueix amb el Medway a Maidstone i, encara que \xc3\xa9s un riu curt, proveeix d\'aigua per al funcionament de diversos molins. El riu Loose, que neix a la pedania de Langley i conflueix amb el Medway a Tovil, dins del mateix terme, tamb\xc3\xa9 va estar aprofitat per al funcionament de m\xc3\xa9s de 13 molins. Els molins constru\xc3\xafts en estanys formats pel curs d\'aquests rius s\xc3\xb3n un tret caracter\xc3\xadstic del paisatge de Maidstone._NEWLINE_Hi ha diverses carreteres que enllacen el terme amb altres poblacions: A20, A229, A26 i A274. Tamb\xc3\xa9 hi ha dues estacions de ferrocarril: Maidstone Est, la m\xc3\xa9s al nord de les dues, que pertany a una l\xc3\xadnia secund\xc3\xa0ria entre Londres i Ashford, i Maidstone Oest de la l\xc3\xadnia Medway Valley. El fet que no passi cap l\xc3\xadnia principal \xc3\xa9s degut al fet que fins al 1814 no va ser reconeguda com a capital del comtat, ja que a Kent l\'administraci\xc3\xb3 estava abans compartida amb la ciutat de Canterbury._NEWLINE_Maidstone, a m\xc3\xa9s del nucli de poblaci\xc3\xb3 que forma la ciutat, inclou altres nuclis dispersos Allington, Barming, Bearsted, Penenden Heath, Sandling, Tovil. Tamb\xc3\xa9 inclou zones residencials: Grove Green, Harbourland, Ringlestone, Roseacre, Shepway i Vinters Park.\n_START_SECTION_\nTopon\xc3\xadmia\n_START_PARAGRAPH_\nEl nom de la ciutat probablement significa \xc2\xabla roca de la donzella\xc2\xbb i podria tenir a veure amb un monument megal\xc3\xadtic al voltant del qual la gent es reunia. En els documents d\'\xc3\xa8poca anglosaxona, vers el 905, el nom est\xc3\xa0 escrit Maeides Stana i Maegdan Stane, per\xc3\xb2 en el Domesday Book (1086) l\'ortografia havia variat cap a la forma Medestan, i Mayndenstan l\'any 1396. La forma actual apareix escrita per primera vegada el 1610. Altres proposen, dedu\xc3\xaft del nom rom\xc3\xa0 esmentat a l\'itinerari Anton\xc3\xad Vagniacae\' \xe2\x80\x94del nom llat\xc3\xad del riu Vega\xe2\x80\x94, que deriva de Meadow Town \xc2\xabla ciutat del prat\xc2\xbb.\n_START_SECTION_\nHist\xc3\xb2ria\n_START_PARAGRAPH_\nS\'ha trobat proves que demostren l\'ocupaci\xc3\xb3 d\'aquesta zona en el neol\xc3\xadtic. Tamb\xc3\xa9 hi ha restes de vil\xc2\xb7les romanes a prop de la carretera d\'entrada a la ciutat. Els normands van fer un castell de mota, que era la seu administrativa i de just\xc3\xadcia de la contrada. Els culpables sentenciats a mort eren executats en un lloc de l\'actual suburbi anomenat Penenden Heath. Un grup de religiosos van establir un monestir en un indret anomenat Boxley, aquests monjos donaven servei d\'hospital i d\'escola. _NEWLINE_El 1549 Maidstone va ser nomenada ciutat, per\xc3\xb2 pocs anys despr\xc3\xa9s el 1551 la decisi\xc3\xb3 va ser revocada i es va quedar amb l\'estatus de burg. En \xc3\xa8poca del rei Jaume I Maidstone va obtenir un escut her\xc3\xa0ldic: un lle\xc3\xb3 daurat (en representaci\xc3\xb3 d\'Anglaterra) i tres cercles (agafats de l\'emblema de l\'arquebisbe de Courtenay, fundador de l\'esgl\xc3\xa9sia de Tots els Sants) entre una l\xc3\xadnia ondulada que representa el riu. Recentment se li ha afegit el cap d\'un cavall, en representaci\xc3\xb3 del comtat de Kent, i el d\'un iguanodont, ja que al segle XIX es van trobar les restes fossilitzades d\'aquest animal. _NEWLINE_Durant la guerra civil va haver una batalla aqu\xc3\xad, el 1648, que va tenir com a resultat la vict\xc3\xb2ria de les forces del parlament. Andrew Broughton, que era l\'alcalde de Maidstone el 1649 i tamb\xc3\xa9 oficial del tribunal de just\xc3\xadcia, va ser l\'encarregat de llegir la sent\xc3\xa8ncia de mort de Carles I i una placa el recorda com "el regicida"._NEWLINE_En aquesta ciutat van sorgir diverses ind\xc3\xbastries relacionades amb la fabricaci\xc3\xb3 de paper, cervesa i roba, tamb\xc3\xa9 h havia una pedrera. El fabricant de paper James Whatman i el seu fill van inventar el paper teixit, un tipus de paper per escriure de superf\xc3\xadcie uniforme i sense filigrana. La seva f\xc3\xa0brica es deia Turkey Mill i des del 1740, es va avan\xc3\xa7ar a altres f\xc3\xa0briques del moment que nom\xc3\xa9s feien paper verjurat._NEWLINE_Des del 1798 es va establir una base militar permanent,anomenada Invicta Park Barracks, on actualment est\xc3\xa0 el Regiment d\'Enginyers 36.\n_START_SECTION_\nDemografia\n_START_PARAGRAPH_\nSegons l\'estudi de la poblaci\xc3\xb3 del 2001, Maidstone tenia 75.070 habitants i una densitat de 28 residents per hect\xc3\xa0ria. A la ciutat hi havia 31.142 habitatges, el 38% dels quals estaven ocupats per parelles casades, el 29% per individus, el 10% per parelles que cohabitaven i el 9% per fam\xc3\xadlies monoparentals. En el 14% dels habitatges hi havia un pensionista vivint sol._NEWLINE_Pel que fa a l\'\xc3\xa8tnia el 96,6% eren blancs, el 0,9% d\'\xc3\xa8tnia mixta, el 0,3% xinesa, 1,5% d\'altres llocs d\'\xc3\x80sia, un  0,4% negres i el 0,3% d\'altres. El lloc de naixement era el 94,1% brit\xc3\xa0nics (91,4% anglesos), el 0,6% de la Rep\xc3\xbablica d\'Irlanda, el 0,6% d\'Alemanya, l\'1,3% d\'altres pa\xc3\xafsos europeus, l\'1,7% d\'\xc3\x80sia, el 0,9% d\'\xc3\x80frica i el 0,8% d\'altres llocs.\n_START_SECTION_\nEconomia\n_START_PARAGRAPH_\nSegons el cens del 2001, el 45,2% dels residents amb una edat entre 16\xe2\x80\x9374 tenien un treball de jornada completa, el 12,7% a tems parcial, el 7,6% eren aut\xc3\xb2noms i el 2,5% no tenien feina, mentre que un 2,3% eren estudiants amb treball temporal, 3,0% estudiants a temps complet; el 12,9% persones jubilades, 6,6% eren dones que no treballaven per embar\xc3\xa0s, el 3,8% amb malaltia que els incapacitava er treballar i el 3,2% eren econ\xc3\xb2micament inactius per altres motius. _NEWLINE_Els llocs de treball estan relacionats en un 19% amb el petit comer\xc3\xa7; un 13% amb propietats (terres, negocis); un 11% amb f\xc3\xa0briques; un 9% amb la construcci\xc3\xb3; un 7% amb transports i comunicacions; un 10% amb sanitat i treballs socials; un 8% amb l\'administraci\xc3\xb3 p\xc3\xbablica; un 7% amb l\'educaci\xc3\xb3; un 5% amb les finances; un 4% amb l\'hostaleria i restauraci\xc3\xb3; un 1% amb l\'agricultura; un 1% amb l\'energia i el subministrament d\'aigua i un 5% en altres sectors. Comparat amb els percentatges a nivell nacional, Maidstone t\xc3\xa9 molts treballadors en el sector de la construcci\xc3\xb3 i l\'administraci\xc3\xb3, per\xc3\xb2 poc en el sector agr\xc3\xadcola.'